google/wiki40b huggingface dataset:
Michele Ruggieri

Liv og virke

Etter å ha tatt doktorgrad i jus inntrådte Ruggieri i jesuittordenen den 28. oktober 1572. I 1578 ble han sendt som misjonær til Kina og ankom den portugisiske enklaven Macao den 20. juli 1579. Der ble han kjent med jesuittvisitatoren pater Alessandro Valignanos misjonskonsept akkomodasjonsmetoden. Mot sine medbrødres råd begynte Ruggiero å prøve å lære seg kinesisk, et språk som europeerne den gang anså som umulig å lære. Uten lærebøker lyktes det ham å tilegne seg språket såpass godt at han ble under et kort besøk i 1581 benyttet som tolk ved de årlige markedsforhandlinger i Kanton mellom portugisiske og kinesiske handelsmenn. Kineserne satte stor pris på pater Ruggieri på grunn av hans språkferdighet og hans høflighet, men han fikk likevel kun midlertidige oppholdstillatelser.  
Han kunne celebrere den første katolske messe på kinesisk grunn (etter fransiskanermisjonen noen hundre år tidligere) i Zhaoqing (Sør-Kina), og arbeidet der sammen med pater Francesco Pasio (som imidlertid ble utvist etter kort tid). Senere, sammen med pater Almeida, kunne han grunnlegge misjoner i Zhejiang (1585), Guangxi og Huguang (1587). Men han kunne ikke forbli i Kina. 
I november 1588 ble han tilbakekalt til Roma for å forberede en pavelig legasjon til Kina.  
Den store Kinamisjonæren Matteo Ricci, også han jesuitt og italiener, som kom til Macao i 1582 og året etter dro inn i Kina, kunne bygge på pater Ruggieris erfaringer og forarbeider. I motsetning til Ricci og de fleste av hans senere medbrødre i Kina, hadde imidlertid Ruggieri avvist konfucianismen som grunnlag for en kulturell akkomodasjon; han søkte heller denne akkomodasjon i forhold til den kinesiske buddhisme. 
Pater Michele Ruggieri forfattet den nyere tids første katolske katekisme på kinesisk, og var den første europeer som oversatte deler av de konfucianske klassikere – skjønt hans oversettelser ble for det meste ikke utgitt. På disse forarbeidene hvilte en rekke senere jesuitters utgivelser av de konfucianske klassikere.
LR Health & Beauty Systems

Produkter

Selskapet selger produkter innen kosmetikk og velvære, noen er egenutviklede mens andre er produsert av underleverandører, hovedsakelig fra Sørøst-Asia. I oktober 2013 åpnet LR et nytt forsknings- og utviklingssenter for kosttilskudd i Ahlen.
I 2006 nedla Mattilsynet omsetningsforbud for et kosttilskudd fra LR fordi det inneholdt et stoff som var klassifisert som et legemiddel.

Forretningsmodell

LRs produkter selges gjennom et nettverk av uavhengige distributører gjennom modellen multi-level marketing. Distributørene tjener da penger på produkter de selv selger, samt prosenter av salget til selgere som de klarer å verve under seg. Metoden er kontroversiell og tidligere distributører har stilt seg kritiske til det de mener er rigide betingelser i avtalen med LR.
Totalt har LR rundt 250 000 distributører, noe som for 2014 gir en gjennomsnittlig omsetning på knapt 1 000 € pr. distributør. For å være kvalifisert for bonusutbetaling må en distributør opprettholde en minimumsomsetning som tilsvarer ca. 60 € pr. måned.

Profilering

LR har hatt tradisjon for å knytte til seg kjente personer i sin markedsføring av produkter. Blant disse er Heidi Klum og Bruce Willis. LR arrangerer i Norge også skjønnhetskonkurranser som en del av sin strategi for å gjøre produktene kjent.

LR i Norge

I Norge ble det etablert salgsvirksomhet i 1995. De første årene ble det beregnet merverdiavgift på gruppebonus, men i 1998 fattet skattemyndighetene et vedtak om at dette måtte regnes som provisjon og ikke varerabatt. LR ble da avkrevd for 7 millioner kroner, og da anke i rettsvesenet ikke førte frem gikk selskapet til sivilt søksmål mot sin egen advokat. Dette endte også med tap.
I et drøyt tiår var Irene Furre LRs toppselger i Norge, og hun hadde bygget opp et nettverk bestående av mer enn 30.000 selgere i Norge og Europa. På midten av 2000-tallet ble det en konflikt mellom henne og selskapets nye tyske ledelse, noe som toppet seg med at hun fikk tilsendt et råttent dyrekadaver i posten. Furre fryktet at dette var en hilsen fra LR siden pakken var sendt fra Tyskland, og saken ble etterforsket som en drapstrussel av politiet. LRs norske talsperson Nils Christian Lærdal nektet for at selskapet hadde noen med forsendelsen å gjøre. Året før hadde LR tilbudt Furre en kompensasjon på 2 millioner kroner for å begrave stridsøksen og forlate selskapet, noe hun ikke aksepterte, og LR terminerte da hennes selgeravtale. Furre gikk til søksmål mot selskapet med et krav på 12 millioner kroner, men søksmålet førte ikke frem.
Caisse d'Epargne (bank)

Caisse d'Epargne er en fransk bank grunnlagt i 1818. Selskapet var hovedsponsor til sykkellaget Caisse d'Epargne.
5. oktober

Navnedag

Brynjar, Bo, Boye
Orte

Orte er en by i provinsen Viterbo i regionen Lazio av Italia, seksti kilometer nord for Roma på vestsiden av elven Tiber. Byen har i underkant av ti tusen innbyggere og har i årtusener vært et viktig knutepunkt.
Navnet kommer av Hurta, som etruskerne i sin tid viet landbrukets gudinne Horta (mytologi), eller Hurtanum som romerne kalte det etter å ha overvunnet etruskerne. Byen er delvis hugget ut av en fjellside og befestet. Fordi det ligger der elven Nera møter elven Tiber ble byen økonomisk og strategisk viktig.  
Romerne under keiser Augustus bygget Via Amerina nordover Tiberdalen fra Roma til Amelia, med kryssing av Tiber like nord for Orte over broen Ponte di Augusto, som i århundrer var eneste steinbrua over elven. Den var oppført omkring år 27 før Kristus, men kollapset da endelig i 1855. I 1865 anla man så jernbanestasjon her, fra 1866 en del av strekningen fra Roma til Ancona på østkysten.  Den er i dag en del av den viktige statsdrevne strekningen Roma til Firenze. Jernbanefilmen T83 fra 1995 av den norske filmskaperen Unni Straume (født 1955) er fra dette miljøet.
Ellers var Orte byen der den norske skuespiller Harald Heide-Steen jr. (1939–2008) bodde mye fra 1979 til 1989.  Herfra skrev han erindringsbøker, samt matbøker sammen med den italiensk-norske kjendiskokken Gino Valente (født 1942) og med filmskaperen Ivo Caprino (1920–2001). Valente har siden 2002 drevet restaurant og eiendomsutleie her i samarbeid med investor Ove Asbjørn Rygg (født 1945) og syklisten Knut Knudsen (født 1950).
Lofoten Krigsminnemuseum

Utstillingen

Lofoten Krigsminnemuseum holder til i byens postbygg fra 1920-tallet, like ved østre havn der Hurtigruta kommer inn. Museet blir dermed en turistattraksjon for mange av de reisende. 
Krigsminnemuseet viser et bredt utvalg militaria og sivile gjenstander fra tiden før og under andre verdenskrig 1940–45. Samlingen er resultat av en privat hobby som begynte på 1970-tallet. Utstillingen omfatter rundt 140 uniformer og ellers alt fra medaljer og propagandaplakater til ubåtdeler, sementsekker, grammofonplater og strikkeplagg. På grunn av begrenset plass, er presentasjonen fortettet. Flere av gjenstandene har tekstplakater med personlige kommentarer. 
Mange av utstillingsobjektene er knyttet direkte til navngitte krigsaktører og historiske begivenheter. I 2008 kjøpte Hakvaag en akvarell som kan være malt av Adolf Hitler; rammen rundt bildet skjulte dessuten fire små vannfargeskisser av nissene i Disneys tegnefilm Snehvit og de syv dverger som kom 1937–38, signert med initialene «A.H.» 
I tillegg til Hitlers nissefigurer viser museet blant annet hakekorsflagg og våpenskjold fra krigsskipet «Blücher», riksørn og matrosluer fra «Georg Thiele», admiralvimpel fra «Scharnhorst», lampe fra «Tirpitz» og lanterner og kompass fra båtene til Shetlands-Larsen. Av personlig utstyr kan nevnes løveflaggene til kong Haakon VII og kronprins Olav i Storbritannia, Heinrich Himmlers visittkort og et gravert etui som har tilhørt Eva Braun, Hitlers kjæreste. Museet viser også Quislings dørskilt og krystallglass, rikskommissær Terbovens uniform, dokumentmappe og servise, en SS-gave gitt til Rinnan og skrivemaskinen som banden hans brukte. Videre kan en se kepien til Birger Eriksen, kommandanten som senket «Blücher», høyluene til general Fleischer, flygeralpinisten Marius Eriksen og gestapistene Fehmer og Weiner, samt uniformene til Linge-mannen Erik Gjems-Onstad, den danske nazistlederen Schalburg, bergjegergeneralen Hubert Lanz og ubåtkapteinen Heinrich Lehmann-Willenbrock. Samlingen omfatter også uniformsfrakken til Nordahl Grieg, dikteren som falt i 1943, lærpisken til Gerhard Flesch, Rinnans sjef i Trøndelag, og paradesverdet til Kurt Stage, gestaposjefen i Harstad. 
Av samlerobjekter fra hverdagslivet i perioden, er ideologisk oppbyggelige barnebøker, spill og leketøy, tysk sjokolade og amerikansk tyggegummi, sigarettpakker, kondomer og juletrepynt dekorert med hakekors og jernkorssymboler.
Lofoten Krigsminnemuseum har også et bibliotek med bøker, trykksaker og fotografier fra krigen. 
Grunnleggeren, den tidligere musikeren William Hakvaag (født 1948), bestyrer selv museet og guider publikum.
Heksene

Heksene (engelsk: The Witches)  er en barnebok fra 1983 av den britiske forfatteren Roald Dahl. Boka utkom på norsk i 1985, oversatt av Tor Edvin Dahl.
Boka handler om en gutt og bestemoren hans. (Gutten forteller historien i første person; han oppgir aldri sitt navn.) Guttens foreldre ble drept i en bilulykke, så bestemoren, som kommer fra Norge, måtte ta hånd om han. Uten at gutten vet det, arbeider bestemoren som heksejeger. Bestemoren bruker å fortelle masse historier om hekser, slik at gutten kan kjenne igjen en heks om han møter det. En sommer drar gutten og bestemoren på ferie. På hotellet hvor de bor greier gutten å tulle seg inn på et topphemmelig møte inne på festsalen, nemlig heksenes årsmøte. Han gjemmer seg og lytter til alt heksene snakker om, og finner ut at «hovedsaken» dette året er å forvandle alle barn i verden til mus! 
I kampen mot heksene blir gutten forvandlet til en mus, men både gutten og bestemora mener at det kan være like bra som å være menneske.
Glenfiddich

Glenfiddich er et destilleri som produserer flere slag single malt whisky i Dufftown, Speyside i Skottland. Destilleriet eies av William Grant & Sons.

Historie

Glenfiddich ble etablert som det første destilleriet til William Grant i 1886, etter at han kjøpte et jorde like ved Balvenie Castle i 1886. William Grant ble født i 1839 i Dufftown og gikk i lære som kontorist hos Mortlach Destilleri og lærte whiskyfaget der.
Fem år etter opprettelsen av Glenfiddich ble Balvenie etablert i 1892. Familiefirmaet gikk godt og de solgte mye av sine blends (whiskyblanding som består av flere typer whisky), deriblant blandingen som bærer familienavnet Grant's Family Reserve.
I 1963 kom Glenfiddich i konflikt med DLC (Distiller Company Ltd, nå endel av Guinness under navnet United Distillers) som kuttet tilførselen av grainwhisky som brukes i blends. Løsningen på problemet var banebrytene. De tok en åtte år gammel whisky fra Glenfiddich og tappet den over på en grønn, trekantet flaske og solgte den som single malt. Dette hadde ikke vært gjort tidligere, så man kan si at kategorien single malt ble født i 1963 av Glenfiddich.
Glenfiddich er en av de mestselgende single malt whisky i verden.

Produksjon

Glenfiddich har et relativt stort anlegg, med elleve wash-stills for destillasjon av sats (wash = sats) og 18 spirit-stills for destillering av rå-spriten. De har to meskekar som hver rommer ti tonn med vann og kornblanding. Glenfiddich benytter seg for det meste av bourbonfat til lagring, men også noe sherryfat. Det er til enhver tid rundt 2 500 000 fat til modning. Vannet som brukes kommer fra kilden Robbie Dhu. Destilleriet har en kapasitet på 10 000 000 liter pr. år.
Pavlovsk (St. Petersburg)

Paul Is palass

Byens historie startet i 1777 da Katarina II gav et landområde på rundt 362 desjatina langs elva Slavjanka til sin sønn Paul i forbindelse med fødselen til hans første barn, og byen er oppkalt etter Paul.
I 1780 fikk den fasjonable skotske arkitekten Charles Cameron ansvaret for byggevirksomhetene i Pavlovsk. Hans nyklassisistiske design for det store palasset ble godkjent av Paul to år senere. Rundt palasset ble det bygget en enorm engelsk park, med mange templer, kolonnader, bruer og statuer.
Da Paul besteg tronen som Paul I i 1796 var bosetningen ved palasset stor nok til å få byrettigheter. Etter Pauls død ble palasset residens for hans enke, Maria Feodorovna. Det havnet deretter under Konstantinovitsj-grenen av Romanov-dynastiet.

Senere historie

Før revolusjonen var Pavlovsk favoritt-sommerstedet for velstående innbyggere i den russiske hovedstaden. Livet blant Pavlovsks datsjniki ble beskrevet av Dostojevskij i hans roman Idioten. 
Russlands første jernbane ble åpnet mellom St. Petersburg og Pavlovsk 10. oktober 1837. Jernbanen ble bygget av Franz Anton von Gerstner. Jernbanestasjonen ble brukt som en slags konserthall, hvor celebriteter som blant annet Johann Strauss d.y., Franz Liszt og Robert Schumann opptrådte. Mange av Strauss' beste arbeider ble til rundt den tiden han holdt sine konserter der. Den imponerende Vauxhall-paviljongen ble også brukt for å trekke kunder til jernbanen. Paviljongens berømmelse førte etter hvert til at ordet «Vokzal» ble en del av det russiske språk i betydningen «stor jernbanestasjonsbygning».
Pavlovsk-palasset er sannsynligvis det best bevarte av de russiske keiserresidensene utenfor hovedstaden. Palassets overdådige nyklassisistiske interiør ble omhyggelig restaurert etter den store brannen i 1803. Skadene som ble påført palasset under den tyske okkupasjonen i 1941–1943 var betydelig, men ikke så ødeleggende som tilfellet var med Peterhof og Tsarskoje Selo.
Perotis

Utseende

Middelsstore, ovale, mer eller mindre metallisk fargede praktbiller.

Utbredelse

Slekten er utbredt i Palearktis. I Europa forekommer det seks arter, men slekter mangler i Nordvest-Europa.
Skeiv verden

Skeiv verden er en organisasjon med mål om å sette søkelys på, og være et talerør for, homofile, lesbiske, bifile og transpersoner med innvandrerbakgrunn.
Ideen til å danne Skeiv Verden kom høsten 2002 under arbeidet med prosjektet «Homofil Innvandrerungdom», et informasjonsprosjekt med økonomisk støtte fra Barne- og familiedepartementet.
Prosjektets mål var å sette søkelys på livssituasjonen til homofil og lesbisk innvandrerungdom, å være et talerør der ungdommene selv kunne gi råd og innspill knyttet til tiltak og å skape debatt om hvordan man kunne bedre forholdene for denne gruppen. Informasjonsprosjektet ble ferdig våren 2003 og består av rapporten «Homofil ungdom med innvandrerbakgrunn», dokumentarfilmen «Kampen for kjærligheten» og fotoutstillingen «Det største ønsket mitt».
Skeiv verden har avdelinger i Oslo og Trondheim. I tillegg ble Skeiv Verden Ungdom i Oslo opprettet i oktober 2010. Denne avdelingen har tilholdssted på Bjørnholt skole.
Skeiv Verden sitt slagord er: «Vi støtter hverandre!»
Salgstrofeer i musikkbransjen i Norge i 2003

Oversikt over musikkalbum og singler som solgte til platina eller gull i Norge i 2003.
Neonitis

Utseende

Middelsstore, svarte gjødselbiller. Kroppsformen er påfallende firkantet, nærmest prismeformet.

Utbredelse

Artene er funnet i det sentrale (den Den demokratiske republikken Kongo) og sørlige (Zimbabwe, Sør-Afrika) Afrika.
Qianxi (Bijie)

Qianxi (kinesisk: 黔西县; pinyin: Qiánxī Xiàn) er et fylke i provinsen Guizhou i Folkerepublikken Kina. Det er underlagt byprefekturet Bijie.
Fylket hadde 765 751 innbyggere i 1999.

Kulturminner

Guanyingrotten i Qianxi (Qianxi Guanyin dong yizhi, 黔西观音洞遗址) ble i 2001 oppført på Folkerepublikken Kinas liste over kulturminner.
Sankt Annæ Plads (København)

Sankt Annæ Plads er en langstrakt plass i København i Danmark. Plassen danner en overgang mellom området ved Nyhavn og Frederiksstaden. Ved plassens utløp i Bredgade står en rytterstatue i bronse av kong Christian X utført av Einar Utzon-Frank og reist i 1954. Plassen går mot øst til Kvæsthusbroen hvor Skuespilhuset ligger.
Den regulære plassen ble anlagt på 1700-tallet da Frederiksstaden var under anleggelse. Før dette var det bare en smal gate, Sankt Annæ Gade, og langsmed denne løp en kanal som ble kalt Sankt Annæ Grav.
På 1800-tallet var Garnisonspladsen en alminnelig betegnelse for Sankt Annæ Plads på grunn av Garnisons kirkes beliggenhet langs plassen.
Ved Sankt Annæ Plads er det i tillegg til Utzon-Franks rytterstatue flere skulpturer, blant annet Rasmus Andersens skulptur av Carl Frederik Tietgen, Otto Evens` figurgruppe «En napolitansk fisker lærer sin sønn å spille på fløyte» og August Saabyes portrettskulptur av J.P.E. Hartmann.
Skatval Sparebank

Skatval Sparebank var en sparebank på Skatval i Nord-Trøndelag.
Med delingen av Nedre Stjørdal og opprettelsen av Skatval kommune i 1902 fulgte eierandeler i Stjørdalens Sparebank, men i 1919 fant man denne ordningen utilfredsstillende. Ordfører Karl Eidsvik kalte inn til et møte om saken den 21. februar 1919, og den 17. oktober samme år ble Skatval Sparebank gitt konsesjon ved kongelig resolusjon. Den 7. februar 1920 ble banken åpnet med agronom Johan H. Auran som banksjef og ordfører Karl Eidsvik som styreformann.
Banken drev først sin virksomhet i et lokale tilhørende Skatval Handelslag. Banken fikk senere en egen bygning i 1934, beliggende der Skatval bosenter ligger i dag, som også fungerte som rådhus for daværende Skatval kommune. Bygningen var i bruk som sykehus av den tyske okkupasjonsmakten under andre verdenskrig, og fra krigens slutt og frem til 1995 var det igjen bankvirksomhet på stedet.
Skatval Sparebank ble i 1983 sammensluttet med Stjørdal Sparebank, som ble en del av Sparebanken Midt-Norge i 1991. I noen år fra 1995 opprettholdt Sparebanken Midt-Norge en egen filial i bygden. I dag er banktjenestene sentralisert på Stjørdalshalsen.
Mengde

En mengde er i matematikk en veldefinert samling ulike objekter, betraktet som en helhet. Begrepet er et av de viktigste og mest grunnleggende i moderne matematikk, og teori for mengder kalles mengdelære.  Mange andre matematiske størrelser blir definert ved hjelp av mengder.
Mengdelæren går tilbake til slutten av 1800-tallet, med Georg Cantor som en viktig bidragsyter. Hans definisjon av en mengde er «en samling av bestemte, forskjellige objekter, betraktet som et hele». Intuitive definisjoner av mengder fører imidlertid til uløselige paradokser, som for eksempel Cantors paradoks og Russells paradoks.  Av den grunn lar man i aksiomatisk mengdelære være å definere begrepet mengde, men anser det som et udefinerbart grunnbegrep. I stedet brukes aksiomer til å beskrive hvilke egenskaper mengder har.

Delmengder

Hvis A og B er mengder, og ethvert element i A også er et element i B, så kalles A en delmengde eller en undermengde av B, og man skriver A ⊂ B.  Dersom B i tillegg inneholder elementer som ikke er i A og A er ikke-tom, så er A er en ekte delmengde.    Mengden {1, 2} har fire delmengder, den tomme mengden, {1}, {2} og {1, 2}.   Bare {1} og {2} er ekte delmengder.  
Hvis B også er en delmengde av A, må begge mengdene inneholde nøyaktig de samme elementene. Per definisjon er da A lik B, og man skriver A = B.
To delmengder er disjunkte dersom de ikke inneholder felles element.  Mengdene {1,2} og {3,4} er disjunkte.  
Mengder er ofte betraktet som elementer av en større fast mengde, kalt universalmengden.
En partisjon av en mengde M er en oppdeling av mengden i disjunkte ikke-tomme delmengder, slik at alle elementene i M er medlem av én og kun én delmengde.

Operasjoner på mengder

Flere binære operasjoner kan defineres for mengder:  Snitt, union, komplement og kartesisk produkt.

Venndiagram

Mengder og deres egenskaper kan også illustreres ved et såkalt Venndiagram.  I dette blir universalmengden illustrert med en firkant, men denne blir også ofte utelatt.  Ulike mengder og forholdet mellom disse blir illustrert ved areal innenfor universalmengden.  
Venndiagram har blitt brukt over til å illustrere union, snitt og komplement.  Illustrasjonsmåten ble introdusert omkring 1880 av engelskmannen John Venn (1834-1923).
Peder Gjølstad

Peder Gjølstad var ordfører i Rakkestad i perioden 1842-43. Han var født på gården Hval i Lier, men kjøpte sammen med broren Hans farsgården Nordre Bø i Røyken, som han tok navnet etter. I 1824 kjøpte Peder Bø gården Gjølstad i Rakkestad, en av bygdas største eiendommer, og tok så navnet etter denne gården. Han drev sagbruk og mølle i tillegg til gården, og ble med tiden en svært holden mann. I tillegg til de to årene som ordfører, var han varaordfører 1844-45.
Peders bror Hans Pedersen Herrefosser var også ordfører i Rakkestad, og satt én periode på Stortinget.
So You Think You Can Dance (sesong 8)

Personell

Cat Deeley returnerte som programleder denne sesongen sammen med Nigel Lythgoe som fast dommer. Mary Murphy vendte tilbake denne sesongen og erstattet Mia Michaels som dommer fordi hun måtte fjerne skjoldkjertelkreft. Adam Shankman returnerte ikke som permanent dommer, på grunn av at han holder på å regissere filmen Rock of Ages, og blir erstattet av gjestedommere som Robin Antin, Lil' C, Tyce Diorio, Toni Redpath, Jason Gilkison, Debbie Reynolds, will.i.am, Lady Gaga og Kristin Chenoweth.

Forandringer i programmets format

Den åttende sesongen vil inneholde en kombinasjon av topp 20-formatet fra sesong 2-6 og all-star-formatet fra sesong 7. Finalesendingene begynte med et topp 20-format med 10 kvinnelige og 10 mannlige dansere, og at en kvinnelig og en mannlig ryker ut hver uke. Når det er kun 10 dansere igjen, vil all-star-danserne bli introdusert, og danserne får danse med tidligere deltagere fra programmet i «the all-stars dance pool».
Lederprodusent Lythgoe har forklart at mange fans av programmet har klaget på all-star-formatet og savnet forbindelsen mellom deltagere som ikke hadde vært i konkurransen før, men mange sa også at all-star-danserne løftet nivået på danserne, og ville derfor lage en kombinasjon av begge formatene, og kaller denne sesongen «the best of both worlds». Denne sesongen kunne seere også stemme via internett i tillegg til innringing.
ManpowerGroup

ManpowerGroups arbeidsmarkedsbarometer

ManpowerGroup gjennomfører Manpowers arbeidsmarkedsbarometer, som er en kvartalsvis undersøkelse som ser fremover, i det den spør arbeidsgivere om å forutsi bemanning i det kommende kvartal. Undersøkelsen er basert på intervjuer med nesten 65 500 offentlige og private arbeidsgivere i 41 land for å måle forventet arbeidsmarkedstrend hvert kvartal. Dette utvalget bidrar til at analyser kan utføres i spesielle sektorer og regioner og derved fremskaffe detaljert informasjon. Undersøkelsen har ingen paralleller i størrelser, omfang, levetid og fokusområde. De kvartalsvise rapportene kan leses på deres hjemmesider.